**Fundargerð aðalfundar Tollvarðafélags Íslands (TFÍ) sem haldinn var þann 10. mars 2021 í fundarsal BSRB Grettisgötu 89 og hófst kl. 18:00.**

Gögn sem lágu fyrir fundinum og höfðu jafnframt verið kynnt á heimasíðu og Facebooksíðu félagsins:

* *Ársskýrsla TFÍ ásamt dagskrá fundarins*

Dagskrá fundarins:

1. Formaður setur fundinn, tilnefnir fundarstjóra og ritara
2. Fundarstjóri les upp dagskrá fundarins
3. Skýrsla stjórnar, flutningsmaður formaður
4. Reikningar félagsins, flutningsmaður gjaldkeri
5. Umræður um skýrslu stjórnar og gjaldkera
6. Reikningar bornir undir atkvæði
7. Úrslit stjórnarkjörs
8. Árstillag, flutningsmaður gjaldkeri
9. Kosning í Laganefnd til tveggja ára
10. Kosning í kjörstjórn
11. Kosning í nefndir og önnur störf:
    * Orðunefnd
    * Orlofsnefnd
    * Skoðurnarmenn reikninga
    * Stjórn Líknarsjóðs
12. Orðuveiting
13. Önnur mál
14. **Fundarsetning og tilnefning fundarstjóra og ritara.**

Birna Friðfinnsdóttir, formaður TFÍ, setti fundinn og bauð fundarmenn velkomna. Samhliða því tilnefndi hún Trausta Frey Reynisson, tollvörð úr Reykjavík, í starf fundarstjóra og Jón Gísla Ragnarsson í starf ritara. Ekki voru gerðar athugasemdir við þessar tilnefningar og voru þær samþykktar með lófaklappi.

1. **Dagskrá fundarins lesin upp.**

Birna gaf Trausta orðið sem byrjaði á því að þakka það traust sem honum hafi verið sýnt í starf fundarstjóra og lýsti fundinn lögmætan á grundvelli boðunar fundarins og fundarboðs. Í framhaldi af því las hann upp dagskrá fundarins.

1. **Skýrsla stjórnar.**

Fundarstjóri gaf formanni félagsins orðið sem flutti skýrslu stjórnar um starfsemi TFÍ á árinu. Formaður byrjaði á því að heiðra minningu látinna félaga sem létust á árinu en það voru tollverðirnir Bjarni Sverrisson, Karl G. Guðjónsson og Þórarinn Arnfjörð. Í framhaldinu tilkynnti hún að hún myndi láta af störfum sem formaður.

Helstu punktar formanns úr skýrslunni:

* **Viðburðarríkt** og óhefðbundið síðasta ár vegna Covid. Ný stjórn geti vonandi hist oftar
* **Sagt var frá** kjarasamningsviðræðum sem hófust 6. maí 2019 og var undirritun 21. apríl 2020
* **Sagt var frá** Tollskólanum en engin Tollskóli var á árinu. Menntun tollvarða er samt sem áður mikið hagsmunamál okkar
* **Sagt var frá** Starfsmenntunar- og Starfsþróunarsjóði TFÍ en með þessum tveimur sjóðum fá tollverðir aukna möguleika á að sækja sér ýmsa menntun eða endurmenntun. Báðir sjóðirnir standa vel í dag en félagsmenn mættu gjarnan nýta þá betur sér í lagi þar sem á árinu 2020 var styrkupphæð hækkuð í báðum sjóðum
* **Sagt var frá** orlofshúsi TFÍ en góð nýting var á útleigu á síðastliðnu ári. Þá var minnst á aðra orlofskosti sem Orlofssjóður stendur straum af og voru þeir vel nýttir
* **Sagt var frá** formannaráðsfundi BSRB sem formaður sótti vegna styttingar á vinnutíma
* **Sagt var frá** erlendu samstarfi en það var með ólíku sniði en undanfarin ár út af Covid
* **Í lokaorðum** formanns var minnst á að tollverðir hafi m.a. þurft að aðlagast breyttu starfsumhverfi vegna heimsfaraldurs. Ennfremur þakkaði hún núverandi stjórn samstarfið og óskaði nýrri stjórn velfarnaðar

1. **Reikningar félagsins.**

Fundarstjóri gaf Ólafi Ingiberssyni, gjaldkera TFÍ, orðið og gerði hann grein fyrir ársreikningi félagsins. Í upphafi sagði hann frá því að mistök hefðu verið gerð við gerð síðasta ársreiknings á þá leið að gleymst hafi að færa niður eignastöðu gjafabréfa. Það væri búið að leiðrétta núna sem leiddi af sér að hagnaður væri u.þ.b. 400 þ. kr. minni.

Ólafur fór síðan yfir helstu lykiltölur í ársreikningum en helstu niðurstöður úr rekstrinum eru þær að hagnaður varð af rekstri félagsins upp á rúmar 6,7 milljónir króna samanborið við hagnað upp á rúmar 5,6 milljónir árinu áður. Eigið fé félagsins í ársbyrjun var rúmlega 46 millj. og skuldir og eigið fé í lok árs rúmlega 52 millj.

Skuldir og eigið fé Líknarsjóðs er rúmlega 4,7 millj. Veittir voru tveir styrkir á árinu. Af launum er dregið 1,65% í árstillag og af því fer 0,05% í Líknarsjóð.

Starfsmenntunarsjóður TFÍ; hagnaður var af honum upp á tæpar 2,8 millj. og skuldir og eigið fé sjóðsins er um 15,4 millj.

Starfsþróunarsjóður TFÍ; hagnaður var af honum upp á rúmar 4,2 millj. og skuldir og eigið fé sjóðsins er tæpar 21,6 millj.

Í lokin tilkynnti Óli að hann hyggðist láta af störfum sem gjaldkeri og þakkaði stjórn fyrir gott samstarf og samvinnu síðustu ára. Jafnframt sagðist hann vera tilbúinn til þess að aðstoða nýjan gjaldkera við að setja sig inní málin.

Engar fleiri umræður voru um reikninga félagsins..

1. **Umræður um skýrslu stjórnar.**

Fundarstjóri gaf orðið laust ef einhver fundarmanna vildi ræða um skýrslu stjórnar og gjaldkera.

**Félagsmaður** sté í pontu og þakkaði fyrir skýrsluna. Hún væri „þægileg“ og ekki mikið um hana að segja að svo stöddu.

1. **Reikningar bornir undir atkvæði.**

Fundarstjóri bar upp reikninga félagsins undir atkvæði og voru þeir samþykktir samhljóða.

1. **Úrslit stjórnarkjörs.**

Með bréfi dagsettu 18. janúar sl. var óskað eftir framboðum til formanns, stjórnarmanns í Rvk., tveggja stjórnarmanna utan Rvk., eins varastjórnarmanns og tvo trúnaðarmenn sbr. 7 gr. laga félagsins:

Að teknu tilliti til sitjandi stjórnarmanna og framboða sem bárust er niðurstaða kjörstjórnarum framboð eftirfarandi:

* Í sæti formanns: Guðbjörn Guðbjörnsson
* Í sæti stjórnarm. í Rvk.: Trausti Freyr Reynisson
* Í sæti stjórnarmanns utan Rvk.: Guðrún Halldórsdóttir
* Í sæti stjórnarmanns utan Rvk. (til eins árs): Guðlaugur Hávrðarson
* Í sæti varastjórnarmanns utan Reykjavíkur: Hulda Gunnarsdóttir
* Í sæti trúnaðarmanns í Reykjavík: Steinarr Magnússon
* Ekkert framboð barst í sæti trúnaðarmanns utan Rvk.

1. **Árstillag.**

Fundarstjóri gaf gjaldkera orðið. Gjaldkeri bar upp tillögu stjórnar um óbreytt árstillags (félagsgjöld) félagsins, 1,65% (þar af fer af félagsgjöldunum 0,05% í Líknarsjóð). Gjaldkeri sagði einnig frá því að að það hefði verið pressa væri frá BSRB um að setja upp skrifstofu (1/2 starf) en til þess að það gæti orðið þyrfti að hækka tillagið töluvert.

Tillagan um óbreytt árstillag var samþykkt samhljóða.

1. **Kosning í Laganefnd til tveggja ára**

Fundarstjóri bar upp tillögu stjórnar að skipan Laganefndar til tveggja ára.

Í Laganefnd eru: Baldvin Örn Konráðsson, Haukur Daði Guðmundsson og Ragnheiður Erla Stefánsdóttir.

Úr Laganefnd fer: Guðmundur Jónasson inn kemur Haukur Daði Guðmundsson.

1. **Kosning í kjörstjórn.**

Fundarstjóri bar upp tillögu stjórnar TFÍ að skipun kjörstjórnar.

Í kjörstjórn eru Andrés Ari Ottósson, Baldvin Örn Konráðsson og Ólafur B. Bragason.

Til vara eru Páll Örvar Svansson og Pétur Örn Helgason.

Skipan kjörstjórnar helst því óbreytt.

1. **Tilnefningar í nefndir og önnur störf.**

Fundarstjóri bar upp tillögu stjórnar í nefndir og önnur störf.

* **Orðunefnd**

Í Orðunefnd eru: Andrés Ari Ottósson, Ársæll Ársælsson og Baldvin Ármann Þórisson.

Út fer Árni Elísson og inn kemur Ársæll Ársælsson.

Tillagan var samþykkt samhljóða.

* **Orlofsnefnd**

Í Orlofsnefnd eru: Nýr gjaldkerfi TFÍ, Andrés Ari Ottósson, Ársæll Ársælsson, Þórður Björnsson, Baldvin Örn Konráðsson, og Hörður Davíð Harðarson.

Út fer Ólafur Ingibersson og Hulda Gunnarsdóttir og inn kemur Ársæll Ársælsson.

Tillagan var samþykkt samhljóða.

* **Skoðunarmenn reikninga**

Skoðunarmenn reikninga eru: Guðbjörn Ármannsson og Anton Ellertsson

Til vara er: Sveinn Bragason

Út fer Ragnheiður Guðmundsdóttir, Anton Ellertsson færist upp úr varamanni inn sem varamaður kemur Sveinn Bragason.

Tillagan var samþykkt samhljóða.

* **Stjórn Líknarsjóðs**

Í stjórn Líknarsjóðs eru: Nýr gjaldkeri TFÍ, Guðrún Sólveig Ríkharðsdóttir og Steingrímur Páll Björnsson.

Út fer Ólafur Ingibersson og inn kemur nýr gjaldkeri TFÍ.

Tillagan var samþykkt samhljóða.

1. **Orðuveiting.**

Fundarstjóri gaf Baldvin Ármanni orðið. Baldvin Ármann kom og fjallaði aðeins um hlutverk Orðunefndar sem og tilnefningar hennar. Í framhaldi af því sagði hann að til stæði að heiðra tvo félaga og veita þeim annarsvegar gull merki félagsins og hinsvegar silfurmerki félagsins.

Gullmerki hlaut Jens Guðbjörnsson, tollvörður í Keflavík og silfurmerki hlaut Sigurvin Guðfinnsson, tollvörður í Keflavík.

1. **Önnur mál.**

Fundarstjóri gaf orðið laust ef menn vildu tjá sig.

**Félagsmaður** ávarpaði fundinn og byrjaði á því að honum fyndist hann hafa verið í þessum sporum áður og nefndi til sögunnar „Deja Vu“. Því næst fór hann með ræðu og eru helstu punktar hennar:

* Mikilvægt fyrir TFÍ að dvelja ekki í fortíðinni og horfa fram á við
* Við þurfum að leggja þrætu og fortíðarþrá til hliðar
* Við þurfum að verja störf okkar og kjör
* Ætlum ekki að vera fórnarlömb niðurskurðar hjá ríkinu en stærsta vandamálið í dag er niðurskurður
* Eins og staðan er í dag eru 20 – 30 stöður horfnar úr tollinum (þ.m.t. BHM starfsmenn sem styðja við störf tollgæslu)
* TFÍ þarf að sýna viðbrögð við niðurskurði
* Þurfum að eiga samtal við Snorra Olsen og Sigurð Skúla
* Þurfum að fá viðtal við fjármálaráðherra
* Þurfum að fá viðtöl við þingmenn og þingnefndir
* Þurfum að huga að viðtölum í fjölmiðlum
* Í dag býr tollgæslan að mestu við ónýtan tækjabúnað
* Segja má að við séum að dragast afturúr
* Þurfum að huga að rafrænni framtíð og stefnu í þeim málum
* Nágrannaþjóðir okkar eru komnar framar í stafrænni tækni
* Spurning með nám tollvarða – er eitthvað að frétta þar?
* Spurning um endurmenntun tollvarða. Er hún „dauð“?
* Spurning af hverju sjóðir TFÍ hafa ekki verið betur nýttir?
* Þurfum að setja stofnanasamningana á fullt til að ná 65 ára lífeyrismálinu og fá „alvöru“ lögfræðing í það mál
* Vaktabreytingar en mikil óánægja í KEF. Menn hafi ekki áttað sig á því hvað væri að gerast
* Talaði um að við þyrftum að sýna sáttavilja. Vera viðbúin niðurskurði eftir Covid og minna á mikilvægi tollvarða
* Spurning um ímyndunar- og áróðursherferð?
* Velti fyrir sér BSRB og ákveðinni óánægju og þeirri spurningu um hvaða gagn við hefðum af því? Við verðum samt sem áður að vera í BSRB. Þurfum bara að reyna að hafa meiri áhrif þar
* Talaði um bjarta framtíð þegar „pestin“ væri liðin hjá
* Að lokum verðum við að standa fast í fæturna í kjarabaráttunni næstu tvö árin. Vera uppbyggileg og jákvæð og standa fast á „okkar“

Fundarstjóri þakkaði félagsmanni fyrir og gaf orðið laust.

**Félagsmaður** sté í pontu og vildi þakka fyrrverandi formanni (Birnu), stjórnarmanni (Hallgrími) og gjaldkera (Óla) fyrir samskiptin. Að því búnu voru helstu punktar hans:

* Ræddi um samstöðu og eldmóð í ræðu félagsmanns á undan
* Þakklátur fyrir það að við værum að fá nýjan formann
* Ræddi um að það vantaði unga fólkið á fundinn
* Ræddi síðasta kjarasamning og að það hafi hvergi komið fram að 12. t vaktir væru úti
* Ræddi um BSRB og dagvinnufólk + vaktavinnufólk og 8 t. vaktir – ekki boðlegt í KEF
* Ræddi um umbótasamtalið og að það hafi farið „út og suður“ – allir á móti. Kom hvergi fram að 12. t vaktirnar væru „úti“
* Sagðist ekki hafa góða tilfinningu fyrir þessum fyrirhuguðu vaktabreytingum
* Ræddi um ósanngjörn vinnubrögð
* Ræddi um mikinn mun á styttingu dagvinnufólks og vaktavinnufólks
* Ræddi um starfsmannamálin – fólki ekki treyst og vantar upp á eðlileg samskipti
* Ræddi um „ofbeldi“ gagnvart félagsmanni sem er með mál í gangi
* Ræddi um að það þyrfti að fara með þessi mál í fjölmiðla
* Ræddi um að formenn stéttarfélaga hafi gríðarlegt vægi í samfélaginu
* Ræddi um staðlaða stjórnun sem ógnarstjórnun
* Ræddi um veikindi tollvarða en ca 10% væru í langtímaveikindum
* Ræddi um í lokin að það þyrfti að vinna í rót vandans. Fólki liði illa og það væri ekki eðlilegt

Fundarstjóri þakkaði félgsmanni fyrir og gaf orðið laust.

**Félagsmaður** ræddi um viðbótarlaunin. Þau væru núna í kjarasamningi en hefðu verið í stofnanasamningi. Nú er það þannig að forstöðumaður kemur til með að deila þeim út og í framhaldinu velti hann fyrir sér hvað með gagnsæi og upplýsingar?

**Formaður** svaraði því til að þetta hefði komið óumbeðið inn í samninginn.

**Félagsmaður** talaði þá um að það hefði vantað kynningu á samningnum. Þetta væri komið í kjarasamning og þá hefðum við enga stjórn á því hvað forstöðumaður gerir.

**Félagsmaður** kvað sér hljóðs og sagði að úthlutun viðbótarlauna ætti ekki að vera í kjarasamningi og að það þyrfti að rýna hann til gagns.

Fundarstjóri þakkaði félagsmönnum fyrir og gaf orðið laust.

**Félagsmaður** kvað sér hljóðs og ræddi um útilegu- og veiðikortið og vildi meina að við hefðum verið dýr hvað það varðar m.v. aðra. Jafnframt ræddi hann heimasíðu félagsins.

**Félagsmenn** ræddu heimasíðuna og er vilji til að gera betur á þeim bæ, m.a. að skoða nýja heimasíðu.

Fundarstjóri þakkaði félagsmönnum fyrir og gaf orðið laust.

**Félagsmaður** kom í pontu og byrjaði á því að þakka fráfarandi stjórn. Að því búnu ræddi hann ákvæði 5.4.3 varðandi 8 km greiðslu. Hann er að vinna í RVK og vill fá greitt skv. ákvæðinu. Hann vill hvetja nýja stjórn til að taka þetta upp

Fundarstjóri þakkaði félagsmanni fyrir og gaf orðið laust.

**Félagsmaður** kom í pontu og sagðist styðja þetta mál en benti jafnframt á að 8 km yrðu teknir af öllum ef þetta yrði rætt áfram.

Fundarstjóri þakkaði félagsmanni fyrir og gaf orðið laust.

**Félagsmaður** kom í pontu og og sagði að samstarfsnefnd um stofnanasamninginn ætti að fjalla um þetta mál

Fundarstjóri þakkaði félagsmanni fyrir og gaf orðið laust.

**Formaður** kom í pontu og sagði að þetta væri á lista yfir atriði sem þyrfti að skoða fyrir næstu stofnanasamninga, sagði jafnframt frá því að sá listi væri farinn til núverandi formanns eftir að hann óskaði eftir því.

Fundarstjóri þakkaði formanni fyrir og gaf orðið laust.

Í lokin ræddu félagsmenn pælingar um að fella stofnansamninginn inn í kjarasamning. Einnig var rætt um mál félagsmanns sem er að stefna ríkislögmanni vegna ólöglegra stöðubreytinga.

Í lokin kom formaður síðan í pontu og hrósaði félagsmanni fyrir það frumkvæði að halda áfram með mál sitt gagnvart embættinu og sagði frá styrk BSRB vegna málsins.

Fleiri kvöddu sér ekki hljóðs undir liðnum önnur mál og var aðalfundi slitið kl. 20:53.

Á fundinn voru mættir 23 félagsmenn.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jón Gísli Ragnarsson, ritari TFÍ.